CELEX: 32011R0664
Language: sk
Date: 2011-07-11 00:00:00
Title: Nariadenie Komisie (EÚ) č. 664/2011 z  11. júla 2011 , ktorým sa mení a dopĺňa nariadenie Európskeho parlamentu a Rady (ES) č. 1013/2006 o preprave odpadu s cieľom začleniť niektoré zmesi odpadov do prílohy IIIA k uvedenému nariadeniu  Text s významom pre EHP

12.7.2011   
            
            
               SK
            
            
               Úradný vestník Európskej únie
            
            
               L 182/2
            
         NARIADENIE KOMISIE (EÚ) č. 664/2011
   z 11. júla 2011,
   ktorým sa mení a dopĺňa nariadenie Európskeho parlamentu a Rady (ES) č. 1013/2006 o preprave odpadu s cieľom začleniť niektoré zmesi odpadov do prílohy IIIA k uvedenému nariadeniu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu (1), a najmä na jeho článok 58 ods. 1 písm. c),
   keďže:
   
               (1)
            
            
               Fínsko predložilo Komisii žiadosť, aby sa zvážilo začlenenie zmesí odpadov zaradených pod položkami B3040 a B3080 Bazilejského dohovoru do prílohy IIIA k nariadeniu (ES) č. 1013/2006.
            
         
               (2)
            
            
               Spojené kráľovstvo predložilo Komisii žiadosť, aby sa zvážilo začlenenie zmesí odpadov zaradených pod položkou B3020 Bazilejského dohovoru do prílohy IIIA k nariadeniu (ES) č. 1013/2006.
            
         
               (3)
            
            
               Komisii boli doručené pripomienky Belgicka, Českej republiky, Dánska, Nemecka, Talianska, Luxemburska, Holandska, Rakúska, Poľska, Portugalska, Rumunska, Slovinska, Fínska a Švédska, ktoré sa týkali prípustnosti začlenenia zmesí odpadov zodpovedajúcich rôznym zarážkam alebo podzarážkam položiek B1010, B2010, B2030, B3010, B3020, B3030, B3040 a B3050 Bazilejského dohovoru do prílohy IIIA k nariadeniu (ES) č. 1013/2006. Komisia vzala do úvahy tieto pripomienky a vybrala zoznam zmesí odpadov zaradených pod jedinou položkou Bazilejského dohovoru na začlenenie do prílohy IIIA k nariadeniu (ES) č. 1013/2006.
            
         
               (4)
            
            
               Komisia posúdila žiadosti Fínska a Spojeného kráľovstva, ako aj pripomienky členských štátov a na základe tohto posúdenia bol vybraný zoznam zmesí odpadov zaradených pod jednotlivými položkami Bazilejského dohovoru na začlenenie do prílohy IIIA k nariadeniu (ES) č. 1013/2006.
            
         
               (5)
            
            
               Je nutné vyjasniť, ktoré postupy sa uplatňujú na prepravu zmesí odpadov zaradených pod jedinou položkou Bazilejského dohovoru. S cieľom umožniť vývoz niektorých týchto zmesí odpadov do krajín, na ktoré sa nevzťahuje rozhodnutie Rady OECD K(2001) 107 v konečnom znení, ktoré sa týka revízie rozhodnutia OECD K(92) 39 v konečnom znení o riadení pohybov odpadov určených na činnosti zhodnotenia cez štátne hranice (ďalej len „rozhodnutie OECD“) s uplatnením požiadaviek vzťahujúcich sa na všeobecné informácie, stanovených v článku 18 nariadenia (ES) č. 1013/2006, je v prípade týchto krajín nutné prechodné obdobie, ktoré im umožní, aby informovali Komisiu o tom, či príslušné zmesi odpadov môžu byť vyvezené do danej krajiny, a o prípadných platných kontrolných postupoch.
            
         
               (6)
            
            
               Nariadenie (ES) č. 1013/2006 by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 39 smernice Európskeho parlamentu a Rady 2008/98/ES (2),
            
         PRIJALA TOTO NARIADENIE:
   Článok 1
   Príloha IIIA k nariadeniu (ES) č. 1013/2006 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Avšak v prípade vývozu do krajín, na ktoré sa nevzťahuje rozhodnutie OECD, sa bod 3 prílohy IIIA k nariadeniu (ES) č. 1013/2006 zmenenému a doplnenému týmto nariadením uplatňuje od 1. augusta 2012.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 190, 12.7.2006, s. 1.
   
      (2)  Ú. v. EÚ L 312, 22.11.2008, s. 3.
   
      PRÍLOHA
      Príloha IIIA k nariadeniu (ES) č. 1013/2006 sa mení a dopĺňa takto:
      
                  1.
               
               
                  Bod 2 sa nahrádza takto:
                  
                              „2.
                           
                           
                              Do tejto prílohy sa začleňujú tieto zmesi odpadov:
                              
                                          a)
                                       
                                       
                                          zmesi odpadov zaradené pod položkami B1010 a B1050 Bazilejského dohovoru;
                                       
                                    
                                          b)
                                       
                                       
                                          zmesi odpadov zaradené pod položkami B1010 a B1070 Bazilejského dohovoru;
                                       
                                    
                                          c)
                                       
                                       
                                          zmesi odpadov zaradené pod položkami B3040 a B3080 Bazilejského dohovoru;
                                       
                                    
                                          d)
                                       
                                       
                                          zmesi odpadov zaradené pod položkou GB040 (OECD) a pod položkou B1100 Bazilejského dohovoru, ktoré sú obmedzené na tvrdý zinok, trosku obsahujúcu zinok, hliníkové stery okrem soľnej trosky a odpady zo žiaruvzdorných výmuroviek vrátane téglikov pochádzajúcich z medených hút;
                                       
                                    
                                          e)
                                       
                                       
                                          zmesi odpadov zaradené pod položkou GB040 (OECD), položkou B1070 Bazilejského dohovoru a položkou B1100 Bazilejského dohovoru, ktoré sú obmedzené na odpady zo žiaruvzdorných výmuroviek, vrátane téglikov pochádzajúcich z medených hút.
                                       
                                    Položky uvedené v písmenách d) a e) sa neuplatňujú v prípade vývozov do krajín, na ktoré sa nevzťahuje rozhodnutie OECD.“
                           
                        
            
                  2.
               
               
                  Dopĺňa sa nasledujúci bod 3:
                  
                              „3.
                           
                           
                              Do tejto prílohy sa začleňujú tieto zmesi odpadov zaradené pod samostatnými zarážkami alebo podzarážkami jedinej položky:
                              
                                          a)
                                       
                                       
                                          zmesi odpadov zaradené pod položkou B1010 Bazilejského dohovoru;
                                       
                                    
                                          b)
                                       
                                       
                                          zmesi odpadov zaradené pod položkou B2010 Bazilejského dohovoru;
                                       
                                    
                                          c)
                                       
                                       
                                          zmesi odpadov zaradené pod položkou B2030 Bazilejského dohovoru;
                                       
                                    
                                          d)
                                       
                                       
                                          zmesi odpadov zaradené pod položkou B3010 Bazilejského dohovoru a uvedené pod zarážkou Plastový odpad z nehalogénovaných polymérov a kopolymérov;
                                       
                                    
                                          e)
                                       
                                       
                                          zmesi odpadov zaradené pod položkou B3010 Bazilejského dohovoru a uvedené pod zarážkou Vulkanizované odpadové živice alebo kondenzačné produkty;
                                       
                                    
                                          f)
                                       
                                       
                                          zmesi odpadov zaradené pod položkou B3010 Bazilejského dohovoru a uvedené pod zarážkou Perfluóralkoxylalkán;
                                       
                                    
                                          g)
                                       
                                       
                                          zmesi odpadov zaradené pod položkou B3020 Bazilejského dohovoru, ktoré sú obmedzené na nebielený papier alebo lepenku, prípadne vlnitý papier alebo lepenku vyrobené najmä z bielenej buničiny vyrobenej chemickými postupmi a nefarbenej v hmote a papier alebo lepenku vyrobené najmä z buničiny vyrobenej mechanickým rozvláčňovaním (napr. noviny, časopisy a podobné tlačoviny);
                                       
                                    
                                          h)
                                       
                                       
                                          zmesi odpadov zaradené pod položkou B3030 Bazilejského dohovoru;
                                       
                                    
                                          i)
                                       
                                       
                                          zmesi odpadov zaradené pod položkou B3040 Bazilejského dohovoru;
                                       
                                    
                                          j)
                                       
                                       
                                          zmesi odpadov zaradené pod položkou B3050 Bazilejského dohovoru.“